OBVESTILO KOMISIJE

Ukrepi, ki veljajo za enako učinkovite kot člen 4 direktive proti izogibanju davkom

(2018/C 441/01)

1. Splošne opombe

Člen 4 direktive proti izogibanju davkom (1) od držav članic zahteva, da uvedejo pravila o omejitvi obresti, ki jih je treba prenesti v nacionalno zakonodajo do 31. decembra 2018 (2).

V skladu s členom 11(6) direktive proti izogibanju davkom lahko „[d]ržave članice, ki imajo 8. avgusta 2016 nacionalna ciljno usmerjena pravila za preprečevanje možnosti erozije davčne osnove in preusmeritve dobička, ki so enako učinkovita kot pravilo o omejitvi obresti, določeno v tej direktivi, […] navedena ciljno usmerjena pravila uporabljajo do konca prvega polnega proračunskega leta po datumu objave sporazuma med članicami OECD o minimalnem standardu glede ukrepa 4 za preprečevanje erozije davčne osnove in preusmerjanja dobička na uradnem spletnem mestu, vendar ne dlje kot do 1. januarja 2024“.

Člen 10(3) direktive proti izogibanju davkom določa, da „[d]ržave članice iz člena 11(6) Komisiji pred 1. julijem 2017 sporočijo vse informacije, potrebne za oceno učinkovitosti nacionalnih ciljno usmerjenih pravil, s katerimi naj bi preprečile možnost erozije davčne osnove in preusmeritve dobička“.

2. Ukrepi, ki veljajo za enako učinkovite kot člen 4 direktive proti izogibanju davkom

Službe Komisije menijo, da so naslednja pravila, kakor so jih priglasile zadevne države članice, „enako učinkovita“ kot pravila o omejitvi obresti iz člena 4 direktive proti izogibanju davkom. Zadevne države članice lahko še naprej uporabljajo ta pravila v skladu s členom 11(6) direktive proti izogibanju davkom:

— Grčija – člen 49 Zakona 4172/2013,

— Francija – člen 212 bis „Code général des impôts (‚rabot‘)“,

— Slovaška – člen 21a Zakona 595/2003 Coll,

— Slovenija – člen 32 Zakona o davku od dohodkov pravnih oseb (ZDDPO)-2 ter

— Španija – (1) člena 16 in 63 „Ley 27/2014, Del Impuesto Sobre Sociedades (territorio comun)“ ter (2) člen 24 „Ley Foral 26/2016, Del Impuesto Sobre Sociedades (Navarra)“.

3. Merila za oceno enake učinkovitosti

Službe Komisije so na podlagi meril iz direktive proti izogibanju davkom ocenile (1) pravno podobnost in (2) ekonomsko enakovrednost ukrepov, ki so jih priglasile države članice.

Pri pregledu pravne enakovrednosti priglašenih ukrepov se je uporabila osnovna predpostavka, da lahko samo ukrepi, ki zagotavljajo omejitev priznavanja presežnih stroškov izposojanja glede na dejavnike donosnosti davčnega zavezanca, prvenstveno štejejo za enako učinkovite pri obravnavanju priznavanja presežnih odhodkov za obresti.

Analiza ekonomske enakovrednosti priglašenih pravil in člena 4 direktive proti izogibanju davkom je vključevala dve merili.

Prvič, minimalna zahteva za priglašeni ukrep je, da ne ustvarja znatno manj prihodkov kot pravilo o omejitvi obresti na podlagi člena 4 direktive proti izogibanju davkom.

Drugič, priglašeni nacionalni ukrep se je štel za „enako učinkovitega“ kot člen 4 direktive proti izogibanju davkom, če bi njegova uporaba povzročila podobno ali višjo davčno obveznost za večino velikih podjetij (vsa podjetja razen malih in srednjih podjetij) v primerjavi z ocenjenim rezultatom na podlagi pravila o omejitvi obresti iz direktive proti izogibanju davkom.

(1) Direktiva Sveta (EU) 2016/1164 z dne 12. julija 2016 o določitvi pravil proti praksam izogibanja davkom, ki neposredno vplivajo na delovanje notranjega trga (UL L 193, 19.7.2016, str. 1).

(2) Na podlagi člena 11(1) direktive proti izogibanju davkom.